- Det er ens pligt at gøre den slags.

Det siger Nicolai Ris Andersen på 24 år, efter at han i går eftermiddags var med til at redde en ældre mand op af havnen i Nykøbing Mors.

Egentlig har han slet ikke lyst til at fortælle om sin egen indsats. Han vil hellere tale om, at der på havnen stod mennesker og iagttog manden ligge i vandet uden at gøre noget. Nogle filmede med deres telefoner.

Synes det er ringe

- Han lå ikke ret langt ude i vandet, og da jeg sejlede hen til ham, lagde jeg mærke til, at der var mange, der bare stod og kiggede. Nogle filmede med deres telefoner, fortæller Nicolai Ris Andersen.

Han fortalte i første omgang sin historie til Nordjyske, og DR Nyheder har efterfølgende talt med ham.

Den 24-årige havde været ved at sætte sin vandscooter i vandet, da han var blevet råbt an om, at der lå en mand i havnen. På vandscooteren skyndte han sig rundt om molen til det sted, hvor manden lå med ansigtet nedad i vandet.

- Jeg nåede slet ikke at tænke over det, siger han.

Sammen med to andre fik han manden trukket op af vandet og ydet førstehjælp.

- Hvis folk var begyndt at hjælpe hurtigere, så havde manden ikke nået at ligget så længe i vandet. Jeg skulle jo sejle et lille stykke for at komme derhen, siger han.

- Man havde kunnet nå at svømme hen til ham – der gik en stige lige ned i vandet. På det tidspunkt lå han bare en meter fra kajen, siger han.

- Jeg synes, det er ringe. Jeg tror ikke, det handler om, om folk kan førstehjælp eller ej, og det burde ikke være vandet, der gør, at folk ikke gjorde noget.

Udenfor livsfare

Hos Midt- og Vestjyllands Politi bekræfter vagtchef Anders Olesen hændelsen.

Ifølge ham var det en 73-årig mand fra lokalområdet, der var kommet til at køre i havnen. Han blev efterfølgende fløjet til Aalborg Sygehus, da han havde vand i lungerne, og blev lagt i respirator.

Hans bil blev bjærget fra havnebassinet, hvor den lå på fem meters vand. Dykkere var nede at undersøge, om der var flere personer i bilen, men det var der heldigvis ikke.